Στον πρόεδρο της Βουλής διαβίβασε σήμερα ο υπουργός Δικαιοσύνης Σταύρος Κοντονής, τη δικογραφία που αφορά την υπόθεση με τις 23 παράνομες προσλήψεις στο ΚΕΕΛΠΝΟ επί θητείας Άδωνι Γεωργιάδη στο υπουργείο Υγείας προκειμένου να διερευνηθούν τυχόν ποινικές ευθύνες του αντιπροέδρου της ΝΔ.

Όπως αποκάλυψε το documentonews.gr, έχουν ήδη ασκηθεί διώξεις πλημμεληματικού και κακουργηματικού χαρακτήρα εναντίον επιτελικών στελεχών του ΚΕΕΛΠΝΟ. Μεταξύ άλλων, πρόκειται για κατηγορίες όπως σύσταση και λειτουργία συμμορίας, απιστία ακόμα και απάτης εις βάρος του Δημοσίου σε βαθμό κακουργήματος με βάση το νόμο περί καταχραστών του Δημοσίου που σύμφωνα με νομικές πηγές δύναται να επιφέρει ακόμα και ισόβια ποινή σε περίπτωση που η υπόθεση οδηγηθεί στην ακροαματική διαδικασία.

Υπενθυμίζεται πως οι διώξεις ασκήθηκαν επί τη βάση του πορίσματος του μεικτού κλιμακίου Επιθεωρητών Δημόσιας Διοίκησης και Υγείας, το οποίο στις αρχές Μαΐου διαβιβάστηκε από την Γενική Επιθεωρήτρια Δημόσιας Διοίκησης, Μαρία Παπασπύρου, στην προϊσταμένη της Εισαγγελίας Διαφθοράς, Ελένη Τουλουπάκη.